ครม. เว้นค่าธรรมเนียม “คลังสินค้าทัณฑ์บน-ท่าเรือรับอนุญาต” อีก 1 ปี
ครม. ไฟเขียวขยายเวลาเว้นค่าธรรมเนียม “คลังสินค้าทัณฑ์บน-ท่าเรือรับอนุญาต” อีก 1 ปี คาดรัฐสูญเสียรายได้ราว 57 ลบ.
ครม. ไฟเขียวขยายเวลาเว้นค่าธรรมเนียม “คลังสินค้าทัณฑ์บน-ท่าเรือรับอนุญาต” อีก 1 ปี
28 ธ.ค. 2564

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) มีมติอนุมัติหลักการขยายระยะเวลาการยกเว้นค่าธรรมเนียมรายปี ออกไปอีก 1 ปี สำหรับปี 2565 ให้แก่ผู้ได้รับใบอนุญาตจัดตั้งคลังสินค้าทัณฑ์บน โรงพักสินค้าที่มั่นคง ท่าเรือรับอนุญาต และเขตปลอดอากร และผู้ได้รับใบอนุญาตประกอบกิจการในเขตปลอดอากร
โดยกฎกระทรวงการคลังฉบับเดิม จะสิ้นสุดการบังคับใช้ในวันที่ 31 ธันวาคม 2564 แต่ปรากฏว่าในปัจจุบัน สถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ยังคงมีอยู่อย่างต่อเนื่อง กระทรวงการคลังพิจารณาแล้ว เห็นควรให้ขยายระยะเวลาออกไปอีก 1 ปี เพื่อเป็นการบรรเทาผลกระทบทางเศรษฐกิจจากการแพร่ระบาดของโควิด-19 ทั้งนี้คาดว่ารัฐจะสูญเสียรายได้จากการยกเว้นค่าธรรมเนียมดังกล่าวประมาณ 57 ล้านบาท